ગુજરાતી સમાચાર: ગાંધીનગરઃ પ્રેંક કરીને વિડીયો બનાવનારા યુવકને છોકરીએ ભણાવ્યો બરાબરનો પાઠ | Girl Teach Lesson To Youth For Doing Pranks On Them - Other | I Am Gujarat
Gujarati News Other ગાંધીનગરઃ પ્રેંક કરીને વિડીયો બનાવનારા યુવકને છોકરીએ ભણાવ્યો બરાબરનો પાઠ
ગાંધીનગરઃ પ્રેંક કરીને વિડીયો બનાવનારા યુવકને છોકરીએ ભણાવ્યો બરાબરનો પાઠ
Published: Nov 22, 2019 08:27 am IST
અમદાવાદઃ રસ્તે ચાલતી છોકરીઓ પર વાળની વિગ ફેંકીને પ્રેંક કરવાનું એક 21 વર્ષના યુવકને ભારે પડી ગયું. એક યુવતી દ્વારા પજવણીની ફરિયાદ કરાતા ગાંધીનગર પોલીસ દ્વારા યુવકની અટકાયત કરવામાં આવી હતી. યુવતીએ આગળ FIR દાખલ ન કરાવતા સેક્ટર 21 પોલીસ સ્ટેશને યુવકને વોર્નિંગ આપીને છોડી મૂક્યો હતો.
અભયમ 181 હેલ્પલાઈનના અધિકારી મુજબ, મિનલ (નામ બદલ્યું છે) નામની 19 વર્ષની યુવતી સેક્ટર 27માં હોસ્ટેલમાં રહે છે. મંગળવારે રાત્રે તે પોતાના મિત્રો સાથે બહાર હતી. આ દરમિયાન એક યુવક એડ્રેસ પૂછવાના બહાને તેની પાસે આવે છે અને તેના પર વાળની વિગ ફેંકીને જતો રહે છે.
અભયમ કાઉન્સેલરે કહ્યું, યુવકના આવા વ્યવહારથી ચોંકી ઉઠેલી યુવતી ભાગવા લાગી. આ દરમિયાન તેને માલુમ પડ્યું કે તેનો વિડીયો ઉતરી રહ્યો છે આથી તેણે મદદ માટે બૂમો પાડવાનું શરૂ કર્યું. તેનો અવાજ સાંભળીને બાજુની બોય્ઝ હોસ્ટેલમાંથી કેટલાક યુવાનો દોડીને આવ્યા અને યુવકનો પીછો કરીને તેને પકડી લીધો. મિનલની સાથે આવેલી તેની અન્ય એક મિત્રએ 181 અભયમને ફોન કર્યો.
કાઉન્સેલર જે ઘટના બની તે સાંભળ્યા બાદ સેક્ટર 21ના પોલીસ સ્ટેશનને ફોન કર્યો. કાઉન્સેલરે જણાવ્યું કે, ઘટનામાં સંડોવાયેલો યુવક ગાંધીનગર નજીકના ગામનો વતની હતો અને પાછલા એક વર્ષથી ગાંધીનગરમાં છે. યુવકે જણાવ્યું કે તેણે પોતાના ચાર મિત્રો સાથે મળીને છોકરીઓ સાથેના પ્રેંકના વિડીયો શેર કરવાનું નક્કી કર્યું હતું જેથી તેમને વધારે વ્યૂ અને લાઈક્સ મળી શકે. યુવકના ફોનમાંથી પણ આ પ્રકારના કેટલાક પ્રેંક કરેલા વિડીયો મળી આવ્યા હતા.
સેક્ટર 21 પોલીસ સ્ટેશનના ઈન્સ્પેક્ટર કે.એન રાઠવાએ જણાવ્યું કે ઘટનામાં કોઈ FIR નોંધવામાં આવી નથી. પરંતુ પોલીસે યુવકને ફરીથી આ પ્રકારની હરકત ન કરવાનું કહીને છોડી મૂક્યો છે. ગાંધીનગરના રહેવાસી જયેન્દ્ર શેઠે જણાવ્યું કે, સિવિલ સર્વિસની પરીક્ષા આપવા ઈચ્છતા ઉત્તર ગુજરાતના સેંકડો વિદ્યાર્થી અહીં હોસ્ટેલમા રહેતા હોય છે. સાંજે 7 વાગ્યા બાદ સુમસામ થતા રસ્તા પર એકલી જતી છોકરીઓની સેફ્ટીનો એક અલગ પ્રશ્ન છે. આ પ્રકારની ઘટના ફરી ન બને તે માટે વિસ્તારમાં CCTV તથા પોલીસ પેટ્રોલિંગ થવું જરૂરી છે.